b'\n_START_ARTICLE_\nT\xc5\x8dg\xc5\x8d Heihachir\xc5\x8d\n_START_PARAGRAPH_\nT\xc5\x8dg\xc5\x8d Heihachir\xc5\x8d (jap. \xe6\x9d\xb1\xe9\x83\xb7\xe5\xb9\xb3\xe5\x85\xab\xe9\x83\x8e, 27. tammikuuta 1848 Kagoshima \xe2\x80\x93 30. toukokuuta 1934 Tokio) oli japanilainen laivastoamiraali, joka johti Japanin laivaston voittoon vuosien 1904\xe2\x80\x931905 Ven\xc3\xa4j\xc3\xa4n\xe2\x80\x93Japanin sodassa. H\xc3\xa4n saavutti murskavoiton vuoden 1905 Tsushiman meritaistelussa k\xc3\xa4ytt\xc3\xa4m\xc3\xa4ll\xc3\xa4 uudenlaista taistelutaktiikkaa. L\xc3\xa4nsimainen lehdist\xc3\xb6 nimesi h\xc3\xa4net \xe2\x80\x9did\xc3\xa4n Nelsoniksi\xe2\x80\x9d.\n_START_SECTION_\nVarhaiset vaiheet\n_START_PARAGRAPH_\nT\xc5\x8dg\xc5\x8dn is\xc3\xa4 oli Kagoshiman klaaniin kuulunut samurai, joka toimi Satsuman provinssissa korkeissa viroissa paikallisen daimy\xc5\x8dn Shimazu Nariakiran palveluksessa. H\xc3\xa4nen \xc3\xa4itins\xc3\xa4 oli samaan klaaniin kuulunut aatelinen. T\xc5\x8dg\xc5\x8dn alkuper\xc3\xa4inen etunimi oli Nakagoro, mutta samurai-perinteen mukaan h\xc3\xa4n valitsi 13-vuotiaana uuden nimen, Heihachir\xc5\x8d. H\xc3\xa4n sai samurain pojalle tyypillisen soturin kasvatuksen. H\xc3\xa4n osallistui 15-vuotiaana vuonna 1863 Kagoshiman puolustukseen brittilaivaston pommitusta vastaan ja liittyi hieman my\xc3\xb6hemmin Shimazun rakennuttamaan yksityiseen Satsuman laivastoon. Vuosien 1868\xe2\x80\x931869 Boshin-sodassa T\xc5\x8dg\xc5\x8d palveli sotalaiva Kasugalla keisaria tukeneiden joukkojen puolella. Meiji-restauraation j\xc3\xa4lkeen h\xc3\xa4n liittyi uuteen keisarilliseen laivastoon._NEWLINE_T\xc5\x8dg\xc5\x8d l\xc3\xa4hetettiin vuonna 1871 yhten\xc3\xa4 kahdestatoista japanilaisesta merikadetista Isoon-Britanniaan, jossa h\xc3\xa4n opiskeli seitsem\xc3\xa4n vuotta Lontoon Thames Nautical Training College -laivastokoulussa. H\xc3\xa4n purjehti HMS Hampshirella maailman ymp\xc3\xa4ri, opiskeli matematiikkaa Cambridgen yliopistossa ja sai valvoa brittil\xc3\xa4iselt\xc3\xa4 telakalta Japaniin tilattujen panssarilaivojen rakentamista. Palattuaan kotimaahan vuonna 1878 T\xc5\x8dg\xc5\x8d sai aliluutnantin arvon, mist\xc3\xa4 h\xc3\xa4n yleni komentajakapteeniksi 1879, komentajaksi 1885 ja kommodoriksi 1886. Englannissa saamansa koulutuksen ansiosta h\xc3\xa4net m\xc3\xa4\xc3\xa4r\xc3\xa4ttiin valvomaan japanilaisten merikadettien koulutusta uusissa Tokion ja Tsukijiin laivastokouluissa. H\xc3\xa4n palveli vuodesta 1883 eri alusten p\xc3\xa4\xc3\xa4llikk\xc3\xb6n\xc3\xa4 ja h\xc3\xa4net m\xc3\xa4\xc3\xa4r\xc3\xa4ttiin useasti yhdysupseeriksi tai tarkkailijaksi l\xc3\xa4nsivaltojen laivastoihin.\n_START_SECTION_\nSotapalvelus\n_START_PARAGRAPH_\nEnsimm\xc3\xa4isess\xc3\xa4 Kiinan\xe2\x80\x93Japanin sodassa T\xc5\x8dg\xc5\x8d komensi risteilij\xc3\xa4 Naniwaa. Sodan ensimm\xc3\xa4isess\xc3\xa4 taistelussa 25. hein\xc3\xa4kuuta 1894 h\xc3\xa4n upotti kiinalaisia joukkoja Koreaan kuljettaneen brittil\xc3\xa4isen kauppalaivan SS Kowshingin. Tapaus aiheutti selkkauksen Japanin ja Ison-Britannian v\xc3\xa4lill\xc3\xa4, mutta T\xc5\x8dg\xc5\x8da ei rangaistu. T\xc5\x8dg\xc5\x8dn komentama Naniwa kuului amiraali Tsuboi K\xc5\x8dz\xc5\x8dn \xe2\x80\x9dlent\xc3\xa4v\xc3\xa4\xc3\xa4n eskadroonaan\xe2\x80\x9d, joka saavutti ratkaisevan voiton Kiinan laivastosta Jalujoen taistelussa syyskuussa 1894. Sodan j\xc3\xa4lkeen T\xc5\x8dg\xc5\x8d sai ylennyksen kontra-amiraaliksi ja nimityksen laivaston reservin komentajaksi. H\xc3\xa4n toimi vuosina 1896\xe2\x80\x931899 laivastokoulun johtajana ja sai vuonna 1898 vara-amiraalin arvon. Vuonna 1899 h\xc3\xa4net siirrettiin t\xc3\xa4rke\xc3\xa4n Sasebon laivastotukikohdan komentajaksi. Kiinan boksarikapinan aikana vuosina 1900\xe2\x80\x931902 h\xc3\xa4n komensi Kiinan rannikolla partioinutta laivuetta. Sen j\xc3\xa4lkeen T\xc5\x8dg\xc5\x8dlle my\xc3\xb6nnettiin Nousevan auringon ritarikunnan suurnauha ja h\xc3\xa4net nimitettiin Maizuruun perustetun uuden laivastotukikohdan ensimm\xc3\xa4iseksi komentajaksi._NEWLINE_Joulukuussa 1903 T\xc5\x8dg\xc5\x8d nimitettiin Japanin yhdistetyn laivaston ylip\xc3\xa4\xc3\xa4llik\xc3\xb6ksi. H\xc3\xa4n sai amiraalin arvon seuraavan vuoden alussa, sodan Ven\xc3\xa4j\xc3\xa4\xc3\xa4 vastaan ollessa jo ovella. H\xc3\xa4nell\xc3\xa4 oli nyt k\xc3\xa4yt\xc3\xb6ss\xc3\xa4\xc3\xa4n yli sata sotalaivaa, mukaan lukien nelj\xc3\xa4 upouutta taistelulaivaa ja kahdeksan taisteluristeilij\xc3\xa4\xc3\xa4. Lippulaivakseen h\xc3\xa4n valitsi taistelulaiva Mikasan. Seitsem\xc3\xa4n taistelulaivaa ja yhdeks\xc3\xa4n risteilij\xc3\xa4\xc3\xa4 k\xc3\xa4sitt\xc3\xa4nyt Ven\xc3\xa4j\xc3\xa4n Tyynenmeren-laivasto oli vahvempi, joten Japanin sotastrategia perustui yll\xc3\xa4tyshy\xc3\xb6kk\xc3\xa4yksen\xc3\xa4 teht\xc3\xa4v\xc3\xa4\xc3\xa4n ensi-iskuun. Vain p\xc3\xa4iv\xc3\xa4\xc3\xa4 diplomaattisuhteiden katkaisemisen j\xc3\xa4lkeen ja ennen sodanjulistusta T\xc5\x8dg\xc5\x8d iski 7.\xe2\x80\x938. helmikuuta 1904 v\xc3\xa4lisen\xc3\xa4 y\xc3\xb6n\xc3\xa4 torpedoveneill\xc3\xa4 ja h\xc3\xa4vitt\xc3\xa4jill\xc3\xa4 Port Arthurin satamaan ankkuroitua Ven\xc3\xa4j\xc3\xa4n laivastoa vastaan, vahingoittaen kolmea ven\xc3\xa4l\xc3\xa4ist\xc3\xa4 sotalaivaa. T\xc5\x8dg\xc5\x8d pys\xc3\xa4ytti Port Arthuriin saarretun laivaston ulosmurtautumisyrityksen ja upotti lis\xc3\xa4\xc3\xa4 aluksia voitokkaassa Keltaisenmeren taistelussa 10. elokuuta 1904. Port Arthur antautui pitk\xc3\xa4n piirityksen j\xc3\xa4lkeen 2. tammikuuta 1905._NEWLINE_Ven\xc3\xa4j\xc3\xa4 l\xc3\xa4hetti It\xc3\xa4meren laivastostaan kootun uuden eskadroonan pelastamaan tilannetta. Pitk\xc3\xa4n kiertomatkan tehnyt amiraali Zinovi Ro\xc5\xbeestvenskin komentama laivasto saapui viimein kev\xc3\xa4\xc3\xa4ll\xc3\xa4 1905 ja kohtasi T\xc5\x8dg\xc5\x8dn yhdistetyn laivaston 27.\xe2\x80\x9328. toukokuuta Japaninmeren ja It\xc3\xa4-Kiinan meren v\xc3\xa4lisess\xc3\xa4 Tsushimansalmessa, jossa T\xc5\x8dg\xc5\x8d oli p\xc3\xa4\xc3\xa4tt\xc3\xa4nyt pys\xc3\xa4ytt\xc3\xa4\xc3\xa4 sen. Ven\xc3\xa4l\xc3\xa4isill\xc3\xa4 oli ylivoima, mutta T\xc5\x8dg\xc5\x8d onnistui toteuttamaan \xe2\x80\x9dT-ohituksena\xe2\x80\x9d tunnetun man\xc3\xb6\xc3\xb6verin, jossa h\xc3\xa4nen sotalaivansa kulkivat poikittain per\xc3\xa4kk\xc3\xa4in etenevien ven\xc3\xa4l\xc3\xa4isten sotalaivojen edest\xc3\xa4. H\xc3\xa4n oli k\xc3\xa4ytt\xc3\xa4nyt sit\xc3\xa4 my\xc3\xb6s Keltaisenmeren taistelussa. T\xc5\x8dg\xc5\x8dn taktiikkaan sis\xc3\xa4ltyi uhkarohkea t\xc3\xa4ysk\xc3\xa4\xc3\xa4nn\xc3\xb6s, joka asetti kaikki h\xc3\xa4nen laivansa hetkellisesti alttiiksi ven\xc3\xa4l\xc3\xa4isten t\xc3\xa4sm\xc3\xa4tulelle, mutta Ro\xc5\xbeestvenski ei onnistunut hy\xc3\xb6dynt\xc3\xa4m\xc3\xa4\xc3\xa4n tilaisuutta ja j\xc3\xa4i alakynteen. Ven\xc3\xa4l\xc3\xa4isten kaikkiaan 35:st\xc3\xa4 sotalaivasta 33 joko upotettiin tai pakotettiin antautumaan tai pakenemaan puolueettomiin satamiin. Kahdeksasta taistelulaivasta upotettiin kuusi ja kaksi muuta j\xc3\xa4iv\xc3\xa4t japanilaisten sotasaaliiksi. Japanilaiset menettiv\xc3\xa4t vain kolme torpedovenett\xc3\xa4. Taistelu ratkaisi sodan. Ensimm\xc3\xa4isen kerran Aasian valtio oli kukistanut eurooppalaisen suurvallan modernin sodank\xc3\xa4ynnin keinoin. T\xc5\x8dg\xc5\x8dn soveltama uusi taktiikka hy\xc3\xb6kk\xc3\xa4\xc3\xa4v\xc3\xa4n vihollislaivaston ly\xc3\xb6misess\xc3\xa4 osoittautui niin toimivaksi, ett\xc3\xa4 muun muassa Ison-Britannian ja Ranskan laivastot k\xc3\xa4yttiv\xc3\xa4t sit\xc3\xa4 my\xc3\xb6hemmin.\n_START_SECTION_\nMy\xc3\xb6hempi ura\n_START_PARAGRAPH_\nT\xc5\x8dg\xc5\x8d toimi Japanin merivoimien p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6n\xc3\xa4 joulukuusta 1905 joulukuuhun 1909. H\xc3\xa4net nimitettiin my\xc3\xb6s keisarillisen sotaneuvoston j\xc3\xa4seneksi. H\xc3\xa4net kutsuttiin brittil\xc3\xa4isen ansioritarikunnan j\xc3\xa4seneksi. Japanissa h\xc3\xa4n sai vuonna 1911 kreivin (hakushaku) arvon ja 1913 laivastoamiraalin (gensui) sotilasarvon. Vuosina 1914\xe2\x80\x931924 T\xc5\x8dg\xc5\x8d johti kruununprinssi Hirohiton kasvatusta, johon osallistui 17 opettajaa. H\xc3\xa4n matkusti yhdess\xc3\xa4 Hirohiton kanssa ja varjeli t\xc3\xa4t\xc3\xa4. Hirohiton noustua valtaistuimelle vuonna 1926 T\xc5\x8dg\xc5\x8d vet\xc3\xa4ytyi teht\xc3\xa4vist\xc3\xa4\xc3\xa4n. Tsushiman taistelun 29-vuotisp\xc3\xa4iv\xc3\xa4n\xc3\xa4 28. toukokuuta 1934 keisari antoi h\xc3\xa4nelle markiisin (k\xc5\x8dshaku) aatelisarvon. T\xc5\x8dg\xc5\x8d kuoli kaksi p\xc3\xa4iv\xc3\xa4\xc3\xa4 my\xc3\xb6hemmin 86-vuotiaana._NEWLINE_T\xc5\x8dg\xc5\x8dn vaimo Tetsuko kuoli puoli vuotta h\xc3\xa4nen j\xc3\xa4lkeens\xc3\xa4. Heill\xc3\xa4 oli kaksi poikaa ja yksi tyt\xc3\xa4r.\n_START_SECTION_\nMuistaminen\n_START_PARAGRAPH_\nVen\xc3\xa4j\xc3\xa4n\xe2\x80\x93Japanin sotaan liittyvist\xc3\xa4 henkil\xc3\xb6ist\xc3\xa4 T\xc5\x8dg\xc5\x8d on kenraali Maresuke Nogin ohella nyky-Japanissa tunnetuin is\xc3\xa4nmaallisen sankarinpalvonnan kohde. T\xc5\x8dg\xc5\x8dn muistoksi Tokion Harajukuun perustettiin vuonna 1940 \xc5\xa1intolainen pyh\xc3\xa4kk\xc3\xb6 T\xc5\x8dg\xc5\x8d-jinja. Se tuhoutui toisen maailmansodan pommituksissa, mutta rakennettiin uudelleen vuonna 1964. T\xc5\x8dg\xc5\x8dlla on n\xc3\xa4k\xc3\xb6ispatsas Yokosukassa, jossa h\xc3\xa4nen lippulaivansa Mikasa on nyky\xc3\xa4\xc3\xa4n museolaivana._NEWLINE_N\xc3\xa4yttelij\xc3\xa4 Toshir\xc5\x8d Mifune esitti T\xc5\x8dg\xc5\x8da historiallisessa sotaelokuvassa Nihonkai daikaisen (1969)._NEWLINE_Suomen Tokion-suurl\xc3\xa4hetyst\xc3\xb6n osallistuminen T\xc5\x8dg\xc5\x8dn kuoleman 50-vuotismuistojuhlaan vuonna 1984 aiheutti pienen ulkopoliittisen v\xc3\xa4likohtauksen, kun Neuvostoliitto tuomitsi tilaisuuden japanilaisen imperialismin kunnioittamisena. Suurl\xc3\xa4hettil\xc3\xa4s Pauli Opas j\xc3\xa4tti osallistumatta tilaisuuteen, johon l\xc3\xa4hetettiin vain alempi virkamies. Noihin aikoihin suomalainen Pyynikki-panimo markkinoi Amiraali-merkkist\xc3\xa4 olutta, jonka etiketeiss\xc3\xa4 oli tunnettujen historiallisten amiraalien kuvia, yhten\xc3\xa4 amiraali T\xc5\x8dg\xc5\x8d.'